Kolbrún Bergþórsdóttir skrifar 29. nóvember 2019 08:30 Kristján Þórður Hrafnsson hefur lengi verið heillaður af kveðskap Jóns Helgasonar.fréttablaðið / eyþór Jónsvaka Helgasonar verður haldin í Veröld – húsi Vigdísar nú á sunnudag , 1. desember , kl. 14.00 . Tilefnið er ný útgáfa af ljóðasafni hans og að 120 ár eru liðin frá fæðingu þessa merka skálds og fræðimanns . Kristján Þórður Hrafnsson , Bergsveinn Birgisson , Sigríður Halldórsdóttir og Þórunn Björnsdóttir munu ræða um Jón , skáldskap hans og fræði . Hljómsveitin Hundur í óskilum leikur lög við texta Jóns . Kristján Þórður mun tala um braglist Jóns . „ Hann er að mínu viti einn mesti bragsnillingur íslenskrar tungu . Það sem mér finnst sérstaklega heillandi er hvernig hann notar þríliðinn , það er að segja braglið sem er þrjú atkvæði og yrkir þannig langar ljóðlínur eins og í kvæðinu Í Árnasafni . Mér finnst líka mjög hrífandi hvernig hann notar þríliðinn í sonnettum , bæði frumortum sonnettum og líka sonnettum sem hann þýðir . Þá lætur hann stundum skiptast á í sömu ljóðlínunni tvíliði og þríliði . Bragsnilld Jóns gefur kvæðum hans kliðmýkt og áhrifamikinn hljóm . Hið kjarnmikla orðfæri Jóns er líka afar heillandi . Hugsunin er meitluð og skörp og myndmálið mjög skýrt . Mér finnst ljóð Jóns stundum vera eins og falleg íslensk vetrarbirta . “ Hryggð yfir hverfulleika Spurður um inntak kvæðanna segir Kristján Þórður : „ Það má segja að sú kennd sem ríkir í ljóðum hans sé ákveðin hryggð yfir hverfulleika lífsins og forgengileika alls , en maður skynjar samt mjög sterklega ást hans á tungumálinu , skáldskapnum og náttúrunni . Mér f innst svo fallegt hvernig hann talar um í kvæðinu Í Árnasafni að fýsnin til fróðleiks og skrifta geti lyft huganum úr dustinu . Honum er líka mjög hugleikið hið innra líf manneskjunnar , það sem lifir í huga manneskjunnar þótt margt breytist . Þó að mjög víða í kvæðum hans sé að f inna hugsanir um fánýti og fallvaltleika þá er skáldskapur hans líka stundum mjög innilegur , sérstaklega þegar hann yrkir um minningar , bernskuna og liðna tíð . Svo má ekki gleyma því að þótt Jón sé alvarlegt skáld þá eru mörg kvæði hans létt og skemmtileg . Hann er mikill húmoristi , eins og sést til dæmis í kvæðinu Á afmæli kattarins sem ég held alveg sérstaklega upp á . Svo verður að geta þess að Jón var alveg frábær ljóðaþýðandi og þar nýtur sín smekkvísi hans og vald yfir tungumálinu og bragnum . “ Dýrgripur fyrir alla Kristján Þórður segist hafa heillast af kveðskap Jóns um leið og hann eignaðist kvæðasafn hans frá árinu 1986 skömmu eftir útgáfu þess . „ Ég hef verið hugfanginn af skáldskap hans síðan . Þessi bók hefur fylgt mér mjög lengi og ég les í henni reglulega . Mér finnst alveg sérstakt gleðiefni að nú sé búið að endurútgefa kvæðasafn hans þannig að skáldskapur hans , bæði frumort ljóð og þýðingar , sé aðgengilegur nýjum lesendum . Kvæðasafn Jóns Helgasonar er dýrgripur fyrir alla þá sem unna íslenskri tungu og skáldskap . “